བསྔལ་མཐའ་ཡས་དང་།།ཆོས་ལ་སྒྲུབ་པ་ཆོས་ཀྱི་མཆོད་ཡིན་ཞེས།།མི་མཆོག་དེས་ནི་ཚིགས་སུ་བཅད་པ་གསུངས།།ས་བདག་རྒྱལ་པོས་ཚིགས་བཅད་དེ་ཐོས་ནས།།མི་དབང་གཅིག་པུ་དབེན་སོང་བསམས་པ་ནི།།ཁྱིམ་ན་གནས་བཞིན་དུ་ཡང་ཐམས་ཅད་ཀྱིས།།ཆོས་ཀྱི་མཆོད་མཆོག་བྱ་བར་མི་ནུས་སྙམ།།མཆིལ་མ་བཞིན་དུ་རྒྱལ་སྲིད་དེས་བཏང་སྟེ།།སྲོག་ཆགས་སྟོང་ཕྲག་བརྒྱད་ཅུར་བཅས་པ་དག།རྒྱལ་བ་དེ་ཡི་དྲུང་དུ་ཉེར་འོངས་ཏེ།།ཞབས་ལ་ཕྱག་འཚལ་ནས་ནི་སྤྱན་སྔར་འདུག།རྒྱལ་བས་དེ་དག་གི་ཡང་བསམ་མཁྱེན་ནས།།ཏིང་འཛིན་ཞི་བ་བལྟ་དཀའ་འདི་བཤད་དེ།།དེ་དག་དགའ་ཞིང་རབ་མོས་བདེ་བས་ཚིམ།།མགུ་ཞིང་རངས་པས་དེ་ཚེ་རབ་ཏུ་བྱུང་།།དེ་དག་རབ་བྱུང་ཏིང་འཛིན་འདི་བཟུང་སྟེ།།བཅངས་ཤིང་བཀླགས་ཏེ་ཡོངས་སུ་ཆུབ་བྱས་ནས།།བསྐལ་པ་བྱེ་བ་ཉི་ཤུ་ཚང་བར་ནི།།ནམ་ཡང་ངན་འགྲོ་ལོག་ལྟུང་སོང་མ་གྱུར།།དེ་དག་ཐམས་ཅད་དགེ་བའི་རྩ་བ་དེས།།སངས་རྒྱས་བྱེ་བ་ཕྲག་སྟོང་ལེགས་པར་མཐོང་།།རྒྱལ་བ་དེ་དག་ཀུན་གྱི་བསྟན་པ་ལ།།དེ་དག་རབ་བྱུང་ཏིང་འཛིན་འདི་ལ་བསྒོམ།།དེ་དག་ཕྱི་མའི་དུས་ལ་སངས་རྒྱས་གྱུར།།མཐའ་ཡས་བརྩོན་པ་མིང་ནི་དཔའ་བརྟན་ཡིན།།སྲོག་ཆགས་བྱེ་བ་མང་པོའི་དོན་བྱས་ཏེ།།ཕྱི་མའི་དུས་ལ་མེ་བཞིན་མྱ་ངན་འདས།།སྔོན་ཚེ་རྒྱལ་པོ་སྟོབས་ཆེན་བྱུང་བ་ནི།།སངས་རྒྱས་ཡེ་ཤེས་དཔའ་བ་འཇིག་རྟེན་བྱུང་།།དེ་ཚེ་སྲོག་ཆགས་བྱེ་སྟོང་མང་པོ་རྣམས།།བྱང་ཆུབ་བཀོད་ནས་ཕྱི་དུས་མྱ་ངན་འདས།།དེ་ཕྱིར་སངས་རྒྱས་དག་གིས་བརྗོད་པ་ཡི།།མདོ་འདི་ཕྱི་དུས་ཐོས་ནས་གཟུང་བར་གྱིས།།འདི་ལྟ་བུ་ཡི་ཆོས་མཛོད་འདི་བཟུང་ན།།མི་ཡི་གཙོ་བོར་མྱུར་དུ་འགྲུབ་པར་འགྱུར།།དབྱངས་བྱིན་གྱི་ལེའུ་སྟེ་ལྔ་པའོ།།།།དེ་ནས་ཡང་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་བཀའ་སྩལ་པ།གཞོན་ནུ་དེ་ལྟ་བས་ན་བྱང་ཆུབ་སེམས་དཔའ་སེམས་དཔའ་ཆེན་པོ་ཏིང་ངེ་འཛིན་འདི་འདོད་ཅིང་།མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་འདོད་པས་ཏིང་ངེ་འཛིན་འདི་ཡོངས་སུ་སྦྱང་བར་བྱའོ།།གཞོན་ནུ་དེ་ལ་ཏིང་ངེ་འཛིན་ཡོངས་སུ་སྦྱང་བ་གང་